P. Hrušovský, podpredseda NR SR: (2002-06-26):
Páni poslanci, odporúčam, aby sme pokračovali v rokovaní prerokúvaním ďalších bodov programu 61. schôdze. Je všeobecný súhlas? (Hlasy v sále.) Zajtra o 11.00 hodine, pán poslanec. Zajtra o 11.00 hodine budeme pokračovať, respektíve budeme hlasovať o všetkých prerokovaných bodoch. Dnes a zajtra do 11.00 hodiny. I. Presperín, podpredseda NR SR: Pokračujeme druhým čítaním o vládnom návrhu zákona o výrobe a uvádzaní liehu na trh. Vládny návrh zákona ste dostali pred prvým čítaním ako tlač 1460, spoločnú správu výborov schválenú gestorským výborom máte ako tlač 1460a. Vládny návrh zákona odôvodní minister pôdohospodárstva Slovenskej republiky Pavel Koncoš. Prosím, pán minister, ujmite sa slova. P. Koncoš, minister pôdohospodárstva SR: Ďakujem, vážený pán predsedajúci. Panie poslankyne, páni poslanci, predložený vládny návrh zákona o výrobe a uvádzaní liehu na trh vypracovalo Ministerstvo pôdohospodárstva Slovenskej republiky mimo plánu legislatívnych úloh vlády na rok 2002. Predkladaný návrh zákona reaguje na skúsenosti získané z aplikácie platného zákona v praxi, ktoré predovšetkým poukázali na potrebu zmeny podmienok výroby liehu a spracovania liehu. Predkladaným návrhom zákona sa menia podmienky na získanie povolenia na výrobu liehu, spracúvanie liehu a manipuláciu s ním, pričom ministerstvo pôdohospodárstva vydá povolenie vlastníkovi alebo nájomcovi liehovarníckeho závodu, v ktorom sa má lieh vyrábať a spracúvať. Precizujú sa podmienky na vydávanie povolenia na výrobu a uvádzanie liehu na trh predovšetkým ustanovením podmienok, ktoré musí spĺňať zodpovedný zástupca žiadateľa, ďalej predkladanie dokladu o splatenom vklade do základného imania žiadateľa vo výške 20 miliónov Sk. Navrhovanými zmenami sa v predkladanom návrhu zákona sleduje zjednodušenie vydávania dokladov na prevádzkovanie liehovarníckeho závodu vydávaním jedného povolenia za podmienok, ktoré znižujú daňové riziko súvisiace s výrobou a uvádzaním liehu na trh. Zároveň ďakujem za konštruktívny prístup k prerokovaniu vládneho návrhu zákona o výrobe a uvádzaní liehu na trh pri prerokúvaní vo výboroch a som presvedčený, že pri hlasovaní predkladaný vládny návrh zákona podporíte. Ďakujem. I. Presperín, podpredseda NR SR: Ďakujem, pán minister, za odôvodnenie vládneho návrhu zákona. Prosím pána poslanca Jaroslava Slaného, aby informoval Národnú radu o výsledku rokovania výborov o tomto vládnom návrhu zákona a odôvodnil návrh a stanovisko gestorského výboru. J. Slaný, poslanec: Ďakujem za slovo. Vážený pán minister, vážený predsedajúci, milé kolegyne, kolegovia. Národná rada Slovenskej republiky uznesením č. 2141 zo dňa 17. mája 2002 pridelila uvedený návrh zákona na prerokovanie výborom do 30 dní, v gestorskom výbore do 32 dní po jeho prvom prerokovaní v prvom čítaní, a to Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre pôdohospodárstvo. Za gestorský výbor určila Výbor Národnej rady Slovenskej republiky pre pôdohospodárstvo. Uvedené výbory vrátane gestorského vládny návrh zákona prerokovali v stanovenej lehote. Gestorský výbor prerokoval spoločnú správu výborov na svojej schôdzi dňa 18. júna 2002 a schválil ju uznesením č. 446. Iné výbory vládny návrh zákona neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v uznesení Národnej rady Slovenskej republiky, svoje stanoviská podľa § 75 ods. 2 rokovacieho poriadku. Výbory Národnej rady Slovenskej republiky, ktorým bol návrh zákona pridelený, zaujali k nemu nasledujúce stanoviská. Ústavnoprávny výbor Národnej rady Slovenskej republiky uznesením č. 1000 dňa 12. júna 2002 s vládnym návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre financie, rozpočet a menu uznesením č. 991 zo dňa 4. júna 2002 s vládnym návrhom zákona súhlasil a odporučil ho Národnej rade Slovenskej republiky schváliť. Výbor Národnej rady Slovenskej republiky pre pôdohospodárstvo uznesením č. 413 zo dňa 13. júna 2002, čiže s vládnym návrhom zákona súhlasil a odporučil ho Národnej rade schváliť s pripomienkami. Ďakujem, pán predsedajúci, otvorte rozpravu. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Písomne nemám nikoho z poslancov prihlásených. Pýtam sa, kto sa hlási do rozpravy ústne. Konštatujem, že nikto. Vyhlasujem rozpravu o tomto bode programu za skončenú. Prerušujem rokovanie o tomto bode programu. Nasleduje druhé a tretie čítanie návrhu na vyslovenie súhlasu Národnej rady Slovenskej republiky s ratifikáciou Protokolu stanovujúceho úpravu obchodu pre určité druhy rýb a rybích produktov k Európskej dohode o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej. Návrh ste dostali ako tlač 1608, spoločnú správu ako tlač 1608a. Prosím pána ministra pôdohospodárstva Pavla Koncoša, aby odôvodnil tento návrh vlády. P. Koncoš, minister pôdohospodárstva SR: Pán predsedajúci, vážené pani poslankyne, páni poslanci. Predložený návrh na vyslovenie súhlasu Národnej rady Slovenskej republiky s ratifikáciou Protokolu stanovujúceho úpravu obchodu pre určité druhy rýb a rybích produktov k Európskej dohode o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej vypracovalo ministerstvo pôdohospodárstva v spolupráci s ministerstvom hospodárstva a Ministerstvom zahraničných vecí Slovenskej republiky. Predloženým protokolom sa upravujú obchodné aspekty na základe čl. 21 ods. 4 a čl. 24 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej podpísanej dňa 4. októbra 1993 v Luxemburgu s nadobudnutím platnosti od 1. februára 1995. Uplatňovaním tohto protokolu sa zvýhodnia obchodné podmienky pre slovenských producentov v sektore rybného hospodárstva pri vývoze do Európskeho spoločenstva. Finálna verzia protokolu upravujúceho obchod s rybami a výrobkami z rýb k Európskej dohode o pridružení bola podpísaná v Bruseli dňa 31. januára 2002 za Slovenskú republiku veľvyslancom Slovenskej republiky pri Európskych spoločenstvách a za Európske spoločenstvo veľvyslancom Stálej misie Španielskeho kráľovstva a predsedom Výboru stálych predstaviteľov. Návrh na ratifikáciu predmetného protokolu schválila vláda Slovenskej republiky 5. júna 2002 uznesením č. 620. Tento protokol vstúpi do platnosti v prvý deň mesiaca nasledujúceho po dátume, kedy si zmluvné strany vzájomne oznámili ukončenie vnútorných procedúr nevyhnutných na tento účel. Zo strany Európskej únie vo vzťahu k tomuto protokolu boli ukončené všetky potrebné procedúry na jeho vstup do platnosti. Dovoľte mi poďakovať tiež za konštruktívny prístup pri prerokovaní tohto návrhu a už vopred ďakujem za súhlasné hlasovanie Národnej rady s návrhom na vyslovenie súhlasu s ratifikáciou protokolu. Ďakujem. I. Presperín, podpredseda NR SR: Ďakujem, pán minister. Prosím pána spoločného spravodajcu z výboru pre pôdohospodárstvo poslanca Antona Juriša, aby informoval Národnú radu o výsledku rokovania výborov o tomto návrhu vlády. A. Juriš, poslanec: Vážený pán predsedajúci, vážený pán minister, vážené kolegyne, kolegovia. Výbor ma poveril ako spoločného spravodajcu výborov Národnej rady Slovenskej republiky k návrhu zmluvy na ratifikáciu tejto zmluvy o pristúpení k Protokolu stanovujúcemu úpravu obchodu pre určité druhy rýb a rybích produktov k Európskej dohode o pridružení uzatvorenej medzi Európskymi spoločenstvami a ich členskými štátmi na strane jednej a Slovenskou republikou na strane druhej. Predseda Národnej rady Slovenskej republiky pridelil návrh na vyslovenie súhlasu rozhodnutím č. 1799 zo 7. júna 2002 na prerokovanie do 18. júna 2002 týmto výborom: Výboru Národnej rady Slovenskej republiky pre hospodárstvo, privatizáciu a podnikanie a Výboru Národnej rady Slovenskej republiky pre pôdohospodárstvo, ktorý bol zároveň určený ako gestorský výbor prerokovaním s lehotou do 18. júna 2002. Určené výbory prerokovali uvedený návrh v stanovenej lehote a gestorský výbor prerokoval a schválil v súlade s § 79 ods. 4 zákona o rokovacom poriadku spoločnú správu výborov uznesením č. 436 zo 17. júna 2002. Iné výbory Národnej rady Slovenskej republiky návrh neprerokovali. Gestorskému výboru do začatia rokovania neoznámili poslanci, ktorí nie sú členmi výborov, ktorým bol návrh pridelený, svoje stanovisko a podľa § 75 ods. 2 zákona o rokovacom poriadku výbory, ktorým bol uvedený návrh pridelený na prerokovanie, zaujali k nemu tieto stanoviská: Výbor Národnej rady Slovenskej republiky pre hospodárstvo, privatizáciu a podnikanie prerokoval návrh 11. júna 2002 a uznesením č. 844 vyjadril s návrhom súhlas a odporučil Národnej rade Slovenskej republiky vysloviť podľa čl. 86 písm. e) Ústavy Slovenskej republiky s návrhom súhlas. Výbor Národnej rady Slovenskej republiky pre pôdohospodárstvo prerokoval návrh 17. júna 2002 a uznesením č. 437 odporučil Národnej rade Slovenskej republiky vysloviť podľa čl. 86 písm. e) Ústavy Slovenskej republiky s návrhom súhlas. Spoločnú správu výborov gestorský výbor prerokoval a schválil 17. júna 2002 uznesením č. 445. Výbor Národnej rady Slovenskej republiky pre pôdohospodárstvo na základe rokovaní určených výborov Národnej rady Slovenskej republiky v súlade s § 88 ods. 2, 3 zákona o rokovacom poriadku odporúča Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas. S uzatvorením protokolu upravujúce obchodné aspekty Európskej dohody medzi Európskymi spoločenstvami a Slovenskou republikou a s uzatvorením Protokolu upravujúceho inštitucionálne aspekty Európskej dohody medzi Európskymi spoločenstvami, Slovenskou republikou a prijať uznesenie, ktoré máte v prílohe tejto spoločnej správy. Pán predsedajúci, môže sa otvoriť rozprava. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Kto sa hlási ústne vzhľadom na to, že písomne nemám nikoho prihláseného. Nikto. Vyhlasujem rozpravu o tomto bode za skončenú, zároveň prerušujem rokovanie o tomto bode programu. Budeme hlasovať zajtra v zmysle dohody o 11.00 hodine. Ďakujem pánovi ministrovi Koncošovi. Ďalším bodom programu je druhé čítanie o vládnom návrhu zákona, ktorým sa mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, v znení zákona č. 26/2002 Z. z. Vládny návrh zákona ste dostali pred prvým čítaním ako tlač 1526 a spoločnú správu výborov schválenú gestorským výborom máte ako tlač 1526a. Vládny návrh zákona odôvodní minister hospodárstva Slovenskej republiky Ľubomír Harach. Prosím pána ministra, aby sa ujal slova. Ľ. Harach, minister hospodárstva SR: Ďakujem pekne. Vážený pán predsedajúci, pani poslankyne, páni poslanci. Dôvodom na vypracovanie návrhu zákona, ktorým sa mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní, bola skutočnosť, že doterajšie znenie zákona č. 179 neriešilo niektoré problémy, ktoré sa pri obchodovaní s vojenským materiálom vyskytujú. Ide o sprostredkovateľskú činnosť, tranzit, známe to skutočnosti a problémy, ktoré sme mali, a podobne. Ďalším dôvodom je to, že niektoré ustanovenia dávali možnosť rôzneho výkladu alebo ich obchádzania. Nebola tiež celkom jasná úloha a postavenie licenčnej komisie, keďže rozhodnutie musí vydávať príslušný štátny orgán prostredníctvom svojich zamestnancov. Predkladaný návrh sprísňuje podmienky na obchodovanie s vojenským materiálom, najmä tým, že sa zvyšuje hodnota základného imania alebo kmeňového majetku na 5 miliónov a viac, ktorú musí mať žiadateľ o povolenie na obchodovanie s vojenských materiálom. Navrhuje sa novo upraviť licenčné konanie, a to tak z procesnej stránky, vypúšťa sa licenčná komisia, ako aj tým, že sa špecifikuje možnosť dovozu vojenského materiálu pre potreby tuzemského výskumu, vývoja, výroby a marketingu. Dovoľujem si vás požiadať, aby ste posunuli návrh tohto zákona do tretieho čítania. Ďakujem za pozornosť. I. Presperín, podpredseda NR SR: Ďakujem, pán minister, za odôvodnenie tohto návrhu vlády, prosím, zaujmite miesto navrhovateľa. Dávam slovo poslancovi Stanislavovi Bartošovi a prosím ho, aby informoval Národnú radu o výsledku rokovania výborov o tomto vládnom návrhu zákona a aby odôvodnil aj návrh, stanovisko gestorského výboru ako spoločný spravodajca. S. Bartoš, poslanec: Vážený pán predsedajúci, vážený pán minister, kolegyne, kolegovia. Výbor Národnej rady Slovenskej republiky pre hospodárstvo, privatizáciu a podnikanie v súlade s § 78 zákona Národnej rady Slovenskej republiky o rokovacom poriadku predkladá Národnej rade Slovenskej republiky ako gestorský výbor spoločnú správu výborov Národnej rady k vládnemu návrhu zákona, ktorým sa mení a dopĺňa zákon č. 179/1998 Z. z. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní v znení neskorších predpisov, v znení zákona č. 26/2002 Z. z., tlač 1526, v druhom čítaní. Národná rada Slovenskej republiky uznesením č. 2142 pridelila vládny návrh zákona na prerokovanie vo výboroch do 30 dní a v gestorskom výbore do 32 dní od jeho prerokovania v prvom čítaní trom výborom ústavnoprávnemu výboru, výboru pre obranu a bezpečnosť a výboru pre hospodárstvo, privatizáciu a podnikanie. Ako gestorský výbor Národná rada určila výbor pre hospodárstvo, privatizáciu a podnikanie na prerokovanie a schválenie spoločnej správy výborov v určenom termíne. Uvedené výbory prerokovali pridelený vládny návrh zákona a gestorský výbor prerokoval a schválil podľa § 79 ods. 4 rokovacieho poriadku spoločnú správu výborov uznesením č. 833 z 18. júna 2002. Všetky tri výbory odporúčajú Národnej rade prerokovať návrh zákona, schváliť návrh zákona so zmenami a doplnkami. Celkom odznelo na týchto rokovaniach 22 pozmeňujúcich a doplňujúcich návrhov. Budem odporúčať v súlade s § 79 ods. 4 písm. f) rokovacieho poriadku Národnej rade Slovenskej republiky vládny návrh zákona schváliť s uvedenými pripomienkami. Prosím, otvorte rozpravu. I. Presperín, podpredseda NR SR: Ďakujem, pán poslanec. Otváram rozpravu o tomto bode programu. Pýtam sa, kto sa hlási ústne vzhľadom na tomu, že písomne nemám prihláseného nikoho z poslancov. Konštatujem, že nikto. Vyhlasujem rozpravu o tomto bode za skončenú. Pán poslanec Kanis, nech sa páči, ako jediný, končím možnosť prihlásiť sa do rozpravy ústne. Nech sa páči, pán poslanec Kanis. P. Kanis, poslanec: Vážený pán predsedajúci, vážená Národná rada. Výbor pre obranu a bezpečnosť venoval tomuto návrhu zákona veľkú pozornosť najmä preto, že v poslednom čase vznikli viaceré problémy pri obchodovaní s vojenským materiálom a došlo aj k rozdielnym interpretáciám príčin týchto problémov. Spoločná správa obsahuje aj tie body, ktoré boli sformulované a predložené vo výbore pre obranu a bezpečnosť a potom gestorský výbor si ich vlastne osvojil. Niektoré si neosvojil a pri niektorých odporúča, aby sa tieto návrhy, ktoré sú tam niektoré uvedené, aby sa Národná rada za ne nevyslovila pozitívne. Ide mi predovšetkým o dva problémy, jeden z nich bol predmetom už veľkej diskusie, a tento problém spočíva v tom, že v § 15 ods. 5 písm. b) sa nachádza vyjadrenie originál dokladu, kde si myslím, že pripomienky z praxe sú namieste, pretože originál môže byť iba jeden a ide o to, aby v § 15 bolo naformulované aj to, že za tento originál dokladu sa považuje aj jeho rovnopis overený zastupiteľským úradom Slovenskej republiky. Skrátka ide o možnosť použiť hodnoverným spôsobom overenú kópiu v prípade, ak oprávnená osoba zabezpečuje subdodávky pre zahraničného dodávateľa, ktorý originál o konečnom užívateľovi vojenského materiálu potvrdený príslušným orgánom štátu konečného užívateľa predkladá svojim úradným autoritám. Kto trošku pozná celý tento proces, tak pri zložitých obchodných operáciách, kde je hlavný dodávateľ, ktorý môže byť, dajme tomu, z Českej republiky a má viacerých subdodávateľov, dajme tomu, zo Slovenska alebo aj z iných štátov, nie je prakticky možné, aby týmto originálom disponoval subdodávateľ. Originál môže disponovať iba z hľadiska právneho rovnopisom, ktorý je, prirodzene, predpísanými zákonnými spôsobmi vlastne potvrdený ako doklad. To znamená, že sa nám zdá, že požiadavka legislatívy z ministerstva hospodárstva jednoducho nie je adekvátne vyjadrená v príslušnom návrhu zákona a že pre takéto operácie by sa malo počítať aj s tým, že zákon musí istým spôsobom implementovať aj dokument, rovnopis, ktorý je možné vydávať za originál dokladu podľa zákonných noriem, teda, že tento doklad bude overený napríklad zastupiteľským úradom Slovenskej republiky. Čiže môj prvý pozmeňujúci návrh znie takto: Za novo označený bod 25 vložiť nový bod 26, ktorý znie, citujem: 26 v § 15 ods. 5 sa za písm. b) vkladá nové písm. c), ktoré znie: „c) Za originál dokladu podľa písm. b) sa na účely tohto zákona považuje aj jeho rovnopis overený zastupiteľským úradom Slovenskej republiky.“ Potom dôjde aj k prečíslovaniu, doterajšie písm. c) až g) označiť ako písm. d) až h), v nadväznosti na to prečíslovať body 26 až 36 ako body 27 až 37. Druhý problém, ktorý nebol riešený ani vo výbore pre obranu a bezpečnosť, ale ostal otvorený v tom, že tam vznikla istá taká dohoda, aby sa spoločne vyriešila otázka, či po udelení dovoznej licencie vyhlásenie o konečnom užívateľovi má byť až po udelení dovoznej licencie. Vo vládnom návrhu sa hovorí o tom, že v § 18 sa pripájajú slová, čiže ten paragraf dosiaľ fungoval v nejakom inom význame, a vo vládnom návrhu sa hovorí, aby toto vyhlásenie bolo o konečnom užívateľovi, bolo až po udelení dovoznej licencie, ak o to žiadateľ o udelenie licencie požiada. Opäť ide o problém, kde podľa nášho názoru z hľadiska procesu rozhodovania a realizácie obchodnej operácie vyhlásenie o konečnom užívateľovi vydať až po udelení licencie je v praxi nerealizovateľné. Opäť moje pozmeňujúce návrhy vlastne vychádzajú z toho, že znenie toho, čo je vo vládnom návrhu, je v obidvoch prípadoch nerealizovateľné. Mám taký pocit, že obrazne by sme mohli povedať v tomto prípade, že ak chcete zvonka vojsť do miestnosti, tak otvorte si najskôr kľučkou zvnútra. To sa jednoducho vylučuje. Preto ide o to, aby tu bola taká navrhnutá úprava, ktorá zabezpečí reálne plnenie uloženej povinnosti. Bez predloženia vyhlásenia o konečnom užívateľovi zahraničnému partnerovi, napríklad konkrétne Českej republike, ak je, ten neuzatvorí s naším dovozcom zmluvu, pretože podľa českej legislatívy oni vyžadujú najskôr to, čo sa u nás vyžaduje z druhej strany, že to má byť. Čiže čo má byť prvé, keď každý žiada prvé niečo iné a navzájom, čiže jednoducho sa to nedá realizovať. Preto si dovolím predložiť druhý pozmeňujúci návrh. V novo označenom bode 31 text upraviť, teda to bol pôvodne bod 29, text upraviť takto: Bod 31 v § 18 sa na konci pripájajú tieto slová: „Ak o to žiadateľ o udelenie licencie požiada.“ Domnievam sa, že týmito pozmeňujúcimi návrhmi nevznikne akútny problém, že ten zákon bude treba opäť upravovať. I. Presperín, podpredseda NR SR: Ďakujem, pán poslanec. Faktické poznámky k vášmu vystúpeniu nie sú. Boli ste jediný, ktorý bol prihlásený do rozpravy. Vyhlasujem teda rozpravu o tomto bode za skončenú. Pán minister, chcete sa vyjadriť? Nech sa páči. Ľ. Harach, minister hospodárstva SR: Ďakujem pekne. Ja som v úvodnom slove nepovedal stanovisko predkladateľa vlastne k bodom, ktoré sú uvedené v spoločnej správe. Tam konštatujem za predkladateľa, že tak, ako sú tie pripomienky formulované, tak sa s nimi ako predkladateľ stotožňujem, lenže vystúpenie pána poslanca Kanisa mení situáciu v jednom bode, ale myslím si, že tak, ako to naformuloval, že je možné akceptovať prvú pripomienku, ktorá sa týkala originálu. Myslím si, že možno vyjsť z právneho stavu, že zastupiteľské úrady dôveryhodným spôsobom môžu overiť originál dokumentu a predložiť ho. Čo sa týka toho druhého návrhu, ponechám na rozhodnutie poslancov. Myslím si, že aj jedno, aj druhé riešenie nie je sporné, pretože aj v prvom prípade, aj pri tom všeobecnejšom, alebo teda užšom konštatovaní o udelenie dovoznej licencie, ak o to žiadateľ požiada, nemení situáciu. Ale v prípade, že by sa poslanci priklonili k návrhu pána poslanca Kanisa, ako predkladateľ akceptujem. Ďakujem. I. Presperín, podpredseda NR SR: Ďakujem, pán minister. Pán spravodajca, chcete sa vyjadriť? Nie. Ďakujem pekne. Prerušujem rokovanie o tomto bode programu. Pristúpime k druhému čítaniu o vládnom návrhu zákona, ktorým sa mení a dopĺňa zákon č. 70/1998 Z. z. o energetike a o zmene zákona č. 455/1991 Zb. o živnostenskom podnikaní. Vládny návrh zákona ste dostali ako tlač 1509, spoločnú správu výborov ako tlač 1509a. Prosím pána ministra hospodárstva Slovenskej republiky Ľubomíra Haracha, aby tento vládny návrh zákona odôvodnil. Ľ. Harach, minister hospodárstva SR: Ďakujem pekne. Vážený pán predsedajúci, panie poslankyne, páni poslanci. Túto novelu zákona o energetike predkladáme z toho dôvodu, že zatiaľ zostalo v platnosti takpovediac nariadenie vlády, ktoré nadväzovalo na už dávno zrušený zákon, podľa ktorého sa postupuje, pokiaľ ide o isté oprávnenia k cudzím nehnuteľnostiam pri stavbách a prevádzke podzemných potrubí pre pohonné látky a ropu. Tento stav je potrebné riešiť a predkladaný návrh zákona rieši práve tento stav. Z týchto dôvodov sa do návrhu zákona preberajú podstatné a v praxi potrebné ustanovenia vládneho nariadenia, teda priamo do zákona, pričom sa ich obsah súčasne zosúlaďuje s platným právnym poriadkom a terminologicky spresňuje s ohľadom na to, že išlo o staršiu právnu úpravu. Tento vládny návrh zákona prerokoval výbor pre hospodárstvo, privatizáciu a podnikanie, Ústavnoprávny výbor Národnej rady. Gestorský výbor navrhuje návrh zákona schváliť s tým, že z osem predložených pozmeňujúcich návrhov navrhuje schváliť všetky, okrem bodu 4, ktorý odporúča neschváliť. Dovoľujem si uviesť, že pozmeňujúce návrhy uvedené v bodoch 3 a 4 spoločnej správy každý iným spôsobom legislatívne precizujú text navrhovaného § 38a, pričom ako zástupca predkladateľa odporúčam akceptovať pozmeňujúci návrh uvedený v bode 4 schválený ústavnoprávnym výborom a neschváliť návrh uvedený v bode 3. Zdôrazňujem, že ide o rýdzo legislatívnotechnickú otázku, a preto odporúčam v tejto veci sa prikloniť k názoru ústavnoprávneho výboru. Zosumarizujem. Za predkladateľa navrhujem, aby sa o návrhoch uvedených v spoločnej správe hlasovalo takto: o bodoch 1, 2, 4, 5, 6, 7 a 8 možno hlasovať spoločne s odporúčaním schváliť ich. O bode 3 hlasovať samostatne s odporúčaním neschváliť ho. Ďakujem za pozornosť. I. Presperín, podpredseda NR SR: Ďakujem, pán minister, za úvodné slovo k tomuto návrhu zákona. Prosím teraz pána poslanca Jána Rusnáka ako spoločného spravodajcu z výboru pre hospodárstvo, privatizáciu a podnikanie, aby informoval Národnú radu o výsledku rokovania výborov o tomto vládnom návrhu zákona a aby odôvodnil návrh a stanovisko gestorského výboru. Prosím.